Silangang Timor sa Palaro ng Timog Silangang Asya 2019

Lumahok ang Timor-Leste o Silangang Timor sa Palaro ng Timog Silangang Asya 2019 (SEA Games) sa Pilipinas na nangyari mula 30 Nobyembre hanggang 11 Disyembre 2019. Nagpadala ang bansa ng pinakamaliit na delegasyon sa mga laro na may 48 mga atleta na nakikipagkumpitensya sa 10 palakasan. Ang host o punong-abalang bansa sa pamamagitan ng Komisyon sa Isports ng Pilipinas ay nagbigay ng kuwarto kung saan sila ay maglalagi at mga pasilidad sa pagsasanay para sa mga delegasyon na taga-Timor-Leste na inaasahang darating pito hanggang sampung araw sa Pilipinas bago ang mga aktuwal na laro. Ang kabuuang delegasyon kabilang ang mga atleta ay 221 katao.
Sa ikalawang pagpupulong ng mga chef de mission sa Lungsod ng Pasay, Pilipinas na inorganisa ng Philippine South East Asian Games Organizing Committee (PHISGOC) noong Hulyo 2019, ang lahat ng mga bansa, na kasama sa Palaro ng Timog Silangang Asya ng 2019, ay sumang-ayon sa pagiging punong-abala ng Pilipinas para sa SEA Games. Sa pulong, ang Timor Leste (Silangang Timor) ay kinatawan ni Vicente C. Da Silva. Pagkatapos ng pulong, nagtungo sila sa Pampanga at New Clark City sa Tarlac upang suriin ang mga lugar kung saan gaganapin ang mga laro.
Humingi ng tulong ang Silangang Timor mula sa Komisyon sa Isports ng Pilipinas para sa kanilang pangwakas na paghahanda sa SEA Games. Sang-ayon sa Ehekutibong Direktor ng PHISGOC na si Tom Carrasco, naaprubahan ang kanilang kahilingan ng Tagapangulo ng Komisyon sa Isports ng Pilipinas na si William "Butch" Ramirez Tutulungan daw sila ng Komisyon sa Isports ng Pilipinas sa kanilang mga titirhan habang nasa Pilipinas at bibigyan sila ng pahintulot na gamitin ang mga pasilidad nang walang bayad.
Tulad ng inaasahan, ang delegasyon ng Silangang Timor partikular ang koponan ng futbol ay nagsimulang dumating nang maaga noong 23 Nobyembre 2019. Nang sila ay dumating, nagkaroon sila ng suliraning pang-lohistiko Naghintay ang koponan ng futbol ng Silangang Timor ng halos tatlong oras para makarating ang kanilang bus at sila ay napunta sa maling otel. Isang araw pagkatapos ng pagdating ng delegasyon, ang Ispiker ng Kapulungan ng Kinatawan at Tagapangulo ng PHISGOC na si Alan Peter Cayetano ay personal na humingi ng tawad sa mga atleta at mga tagapagsanay o coach ng mga kalahok na bansa kabilang ang Silangang Timor, na naapektuhan ng mga abala na naranasan nila pagdating sa Pilipinas.
Noong Disyembre 3, 2019, nasa huling puwesto pa rin ang Silangang Timor sa mga talaan ng medalya at wala silang nakuha kahit anumang medalya. Napansin ito ng mga Pilipinong netizen at inanyayahan ang publiko na suportahan at magsaya para sa Silangang Timor na sinasalamin ang tema ng SEA Games ng 2019, na "We win as one!" ("Manalo tayo bilang isa!") Nagpapasalamat ang mga delegado ng Silangang Timor para sa suportang kanilang natatanggap mula sa mga Pilipino. Isang opisyal ng pederasyon ng taekwando sa Silangang Timor na si Alexandrino da Costa ang nagsabi na “It’s not about just winning but how we can make friendly relations between our countries through sports.” ("Hindi ito tungkol sa pagkapanalo lamang ngunit kung paano tayo magkaroon ng mapagkaibigang relasyon sa pagitan ng ating mga bansa sa pamamagitan ng palakasan."
Noong December 8, 2019, nanalo ang taga-Silangang Timor na atleta na si Imbrolia De Araujo Dos Reis Amorin ng tansong medalya nang siya ay napunta sa ikatlong puwesto sa 57 kg na dibisyon para sa mga babae ng taekwondo. Sa parehong araw, nanalo din ng tansong medalya ang mga boksingero taga-Silangang Timor na sina Jose Barreto Quintas Da Silva (sa dibisyong flyweight) at Frederico Soares Sarmento (sa dibisyong light heavyweight).
Sanggunian: websayt ng SEA Games 2019.